[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.7.2007

COM(2007) 445 τελικό

2007/0161 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2100/94 για τα κοινοτικά δικαιώματα επί φυτικών ποικιλιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 12 του κανονισμού της Κοινότητας για τα κοινοτικά δικαιώματα επί φυτικών ποικιλιών καθορίζει τους όρους για το δικαίωμα υποβολής αιτήσεως για την παροχή κοινοτικού δικαιώματος επί φυτικής ποικιλίας. Σύμφωνα με την εν λόγω διάταξη, μόνον οι καλλιεργητές κρατών μελών της διεθνούς ένωσης για την προστασία νέων φυτικών ποικιλιών (International Union for the Protection of New Varieties of Plants - UPOV) δικαιούνται να υποβάλουν αίτηση για παροχή κοινοτικού δικαιώματος επί φυτικής ποικιλίας (Community plant variety right - CPVR) σύμφωνα με τους ίδιους κανόνες που ισχύουν για τους αιτούντες υπηκόους κράτους μέλους.

Για υπηκόους άλλου κράτους, η Επιτροπή πρέπει να αποφασίσει εάν έχουν δικαίωμα να υποβάλουν αίτηση. Σύμφωνα με το άρθρο 12 παράγραφος 1 στοιχείο β) του κανονισμού, η εν λόγω απόφαση ενδέχεται να υπόκειται σε αμοιβαίες και αντίστοιχες απαιτήσεις. Η διάταξη προβλέπει ότι η απόφαση της Επιτροπής μπορεί να εξαρτάται από το εάν το εν λόγω κράτος

( παρέχει προστασία για ποικιλίες της ίδιας βοτανικής ταξινομικής ομάδας,

( παρέχει την εν λόγω προστασία σε υπηκόους όλων των κρατών μελών,

( και εάν η προστασία που παρέχεται είναι αντίστοιχη με την προστασία που προβλέπεται σύμφωνα με τον κανονισμό (EΚ) αριθ. 2100/94.

Στόχος της προτεινόμενης τροποποίησης

Με σκοπό τη διευκόλυνση του εμπορίου και την ευθυγράμμιση των διατάξεων με άλλες κοινοτικές διατάξεις, κρίνεται απαραίτητη η τροποποίηση του κανονισμού αριθ. 2100/94 με σκοπό την απλούστευση των όρων για το δικαίωμα υποβολής αιτήσεως για την παροχή κοινοτικού δικαιώματος επί φυτικής ποικιλίας και την εισαγωγή ενός ενιαίου συστήματος υποβολής αίτησης για όλους τους αιτούντες.

Πιθανός αντίκτυπος της τροποποίησης

Η διαγραφή των διατάξεων του άρθρου 12 παράγραφος 1 στοιχεία α) και β) θα συμβάλει στην απλούστευση της κοινοτικής νομοθεσίας.

Από την ίδρυσή του το 1994 το Κοινοτικό γραφείο φυτικών ποικιλιών έχει λάβει 27.317 αιτήσεις για κοινοτικά δικαιώματα επί φυτικών ποικιλιών (κατάσταση στις 28 Φεβρουαρίου 2007). Οι 4.693 αιτήσεις (17,1 %) προήλθαν από χώρες εκτός ΕΕ. Κατά την εν λόγω περίοδο μόνον 89 αιτήσεις διαβιβάστηκαν από αιτούντες τρίτων χωρών που δεν είναι μέλη της UPOV, οι οποίες απαίτησαν απόφαση σύμφωνα με το άρθρο 12 παράγραφος 1 στοιχείο β).

Συνεπώς, λαμβάνοντας υπόψη τα δώδεκα έτη εμπειρίας από την εφαρμογή του κανονισμού και τον αριθμό και την κατάσταση των χωρών που δεν είναι μέλη της UPOV, η παρούσα πρόταση δεν θα έχει αισθητό αντίκτυπο στις μικρές ή στις μεσαίες επιχειρήσεις στα κράτη μέλη.

Η πρόταση δεν έχει καμία δημοσιονομική επίπτωση για τον κοινοτικό προϋπολογισμό.

2007/0161 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2100/94 για τα κοινοτικά δικαιώματα επί φυτικών ποικιλιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

(1) Ο κανονισμός (EΚ) αριθ. 2100/94 της 27ης Ιουλίου 1994 για τα κοινοτικά δικαιώματα επί φυτικών ποικιλιών[3] θεσπίζει κοινοτικό καθεστώς για τις φυτικές ποικιλίες που καθιστά δυνατή την παροχή κοινοτικών δικαιωμάτων επί φυτικών ποικιλιών (CPVR), τα οποία ισχύουν σε ολόκληρη την Κοινότητα.

(2) Με σκοπό τη διευκόλυνση του εμπορίου, είναι σκόπιμη η εύκολη προσβασιμότητα στα κοινοτικά δικαιώματα επί φυτικών ποικιλιών. Ως εκ τούτου, κρίνεται σκόπιμη η απλούστευση των όρων για το δικαίωμα υποβολής αιτήσεως για την παροχή κοινοτικού δικαιώματος επί φυτικής ποικιλίας και η εισαγωγή ενός ενιαίου συστήματος υποβολής αίτησης για όλους τους αιτούντες.

(3) Συνεπώς, ο κανονισμός (ΕΚ) αριθ. 2100/94 πρέπει να τροποποιηθεί ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2100/94 τροποποιείται ως εξής:

(1) Το άρθρο 12 αντικαθίσταται από το ακόλουθο κείμενο:

«Άρθρο 12 Δικαίωμα υποβολής αιτήσεως για την παροχή κοινοτικού δικαιώματος επί φυτικής ποικιλίας

Κάθε φυσικό ή νομικό πρόσωπο, καθώς και κάθε οργανισμός που θεωρείται νομικό πρόσωπο, σύμφωνα με τη νομοθεσία που εφαρμόζεται σ' αυτόν, δικαιούται να υποβάλει αίτηση για παροχή κοινοτικού δικαιώματος επί φυτικής ποικιλίας.

Την αίτηση μπορούν επίσης να υποβάλουν δύο ή περισσότερα πρόσωπα από κοινού.»

(2) Στο άρθρο 41 παράγραφος 2, η διατύπωση «12 παράγραφος 1 στοιχείο β)» διαγράφεται.

(3) Το άρθρο 52 παράγραφος 4 αντικαθίσταται από το ακόλουθο κείμενο:

«4. Οι παράγραφοι 2 και 3 ισχύουν επίσης για προηγούμενες αιτήσεις που έχουν υποβληθεί σε άλλο κράτος μέλος.»

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ C […] της […], σ. […].

[2] ΕΕ C […] της […], σ. […].

[3] ΕΕ L 227 της 1.9.1994, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 873/2004 (ΕΕ L 162 της 30.4.2004, σ. 38).